**Peter Schöttel** (s. 26. maaliskuuta 1967) on itävaltalainen jalkapallovalmentaja ja entinen puolustaja. Lokakuusta 2017 lähtien hän on toiminut Itävallan jalkapalloliiton urheilutoimenjohtajana.

Ura pelaajana
-------------

Schöttel pelasi koko uransa ajan SK Rapid Wienissä. Hän nousi seuran edustusmiehistöön 1986 ja nousi tulevina vuosikymmeninä yhdeksi seuran ikoneista. Fanien suosiossa ollut Schöttel toimi Rapidin kapteenina uransa lopussa, vuosina 1997–2001. Hän voitti seuran kanssa kolme Itävallan mestaruutta ja kaksi cupia. Eurokentillä Schöttelin uran kohokohta oli Cup-voittajien Cupin finaali 1996, jossa hän pelasi täydet minuutit. Voitto karkasi kuitenkin Paris Saint-Germainille. Vuonna 1999 Schöttel valittiin Rapidin vuosikymmenen joukkueeseen.

Maajoukkuetasolla Schöttel edusti Itävaltaa 63 maaottelussa. Hän oli mukana MM-kisoissa 1990 ja 1998.  Hänen uransa viimeiseksi kokonaiseksi otteluksi jäi 0–9 murskatappio Espanjalle EM2000-karsinnoissa. Vuonna 2002 hän pelasi vielä muutaman minuutin maaottelussa Norjaa vastaan.

### Meriitit pelaajana

* Itävallan mestaruus (3): 1987, 1988, 1996
* Itävallan cup (2): 1987, 1995
* MM-1.kierros (2): 1990, 1998

Ura valmentajana
----------------

Lopetettuaan pelaajauransa 2002 Schöttel jatkoi Rapid Wienin organisaatiossa amatöörijoukkueen valmentajana ja urheilutoimenjohtajana. Hän erosi tehtävistään marraskuussa 2006 riitauduttuaan seurajohdon kanssa TV-sopimuksista. 

Kesällä 2007 Schöttel jatkoi valmennusuraansa Itävallan alasarjoissa pelanneen Wiener Sport-Clubin kanssa.  Hän valmensi seuraa kauden ajan.  Wiener SC pestinsä jälkeen Schöttel piti vuoden taukoa palaten kesällä 2009 tositoimiin First Viennan managerina. 

Joulukuussa 2009 Schöttel jätti First Viennan siirtyen SC Magna Wiener Neustadtin päävalmentajaksi.  Hän luotsasi seuran viidenneksi sen historian ensimmäisellä kaudella pääsarjassa. Kausi huipentui Itävallan cupin finaaliin, jossa Wiener Neustadt kuitenkin hävisi SK Sturm Grazille 1–0. 

Kesällä 2011 Schöttel siirtyi itävaltalaisseura SK Rapid Wienin päävalmentajaksi ja urheilutoimenjohtajaksi.  Schöttelin johdolla Rapid Wien sijoittui kaudella 2011/12 Itävallan Bundesliigassa kakkoseksi. Kaudella 2012/13 Rapid taisteli kärkisijoista, mutta jäi mestaruustaistelussa takaa-ajajan rooliin pelattuaan vuodenvaihteen tienoilta kevään korville yhdeksän liigaottelua ilman voittoja. Lopulta seura erotti Schöttelin huhtikuun puolivälissä 2013, kun Rapid putosi Itävallan cupista kolmannen sarjatason joukkueelle. 

Kesäkuussa 2015 Schöttelistä tuli SV Grödigin päävalmentaja.  Joukkue sijoittui Schöttelin johdolla kaudella 2015/16 Itävallan Bundesliigan viimeiseksi. Kauden jälkeen joukkue pudotettiin talousongelmien vuoksi Regionalliga Westiin ja Schöttel jätti tehtävänsä.

Toukokuun lopussa 2017 Schöttelin ura jatkui Itävallan alle 19-vuotiaiden maajoukkueen peräsimessä. Hän jätti tehtävänsä jo lokakuussa 2017, kun hänestä tuli Itävallan jalkapalloliiton urheilutoimenjohtaja.

### Meriitit valmentajana

* Itävallan cup
	+ Hopeaa: 2010

Lähteet
-------

1. ↑  Peter SCHOETTEL (Arkistoitu – Internet Archive)
2. ↑  Schöttel trainiert Sportklub
3. ↑  Das Profil von Peter Schöttel
4. ↑  Schöttel trainiert Wiener Neustadt (Arkistoitu – Internet Archive)
5. ↑  Sturm Graz gewinnt ÖFB-Stiegl-Cup (Arkistoitu – Internet Archive)
6. ↑  Grün-weißes Urgestein am Ruder
7. ↑  Nach dem Pasching-Schock: Rapid entlässt Schöttel
8. ↑  Peter Schöttel ist neuer Grödig-Trainer
9. ↑  Peter Schöttel nicht mehr Trainer bei Grödig!
10. ↑  Peter Schöttel neuer U19-Teamchef
11. ↑  Ruttensteiner muss gehen


|  |  |  |
| --- | --- | --- |
| Edeltäjä:**Helmut Kraft** | **SC Magna Wiener Neustadtin päävalmentaja**12/2009–2011 | Seuraaja:**Peter Stöger** |

|  |  |  |
| --- | --- | --- |
| Edeltäjä:**Zoran Barisic** | **SK Rapid Wienin päävalmentaja**2011–4/2013 | Seuraaja:**Zoran Barisic** |

|  |  |  |
| --- | --- | --- |
| Edeltäjä:**Michael Baur** | **SV Grödigin päävalmentaja**2015–2016 | Seuraaja:**Andreas Fötschl** |

Itävallan joukkue – Jalkapallon MM-kilpailut 1998
1 Konsel |
2 Schopp |
3 Schöttel |
4 Pfeffer |
5 Feiersinger |
6 Kogler |
7 Haas |
8 Pfeifenberger |
9 Vastić |
10 Herzog |
11 Amerhauser |
12 Hiden |
13 Cerny |
14 Reinmayr |
15 Wetl |
16 Wohlfahrt |
17 Mählich |
18 Stöger |
19 Polster |
20 Heraf |
21 Knaller |
22 Kühbauer |
Valmentaja Prohaska